《江南稻　至元六年四月上海姚胜一等作閧》
元代·黄玠

江南稻，雪色白可喜。去年八月天雨多，戢戢禾头尽生耳。

里正天公租，饥人若羸鬼。海獠大无知，毒螫肆蛇虺。

军府上变羽檄飞，白日森然五兵起。鼓钲动地火赩天，性命鸿毛同一燬。

古者反侧加天诛，歼厥渠魁固常理。卖剑可牛刀可犊，不忍农夫亦遭此。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。